**PREDLOGI ZA DRUŽINSKI IZLET V NARAVO**

**OSOJNICA**

Na Osojnico imamo več dostopov:

* Iz smeri Selce- pot se združi s potjo iz Gradca
* Iz smeri Gradec – zanimiva točka Repniki, kjer je stalen izvir vode. V največjih sušah so ljudje hodili v izvir po vodo
* Iz smeri Petelinj
* Iz smeri Pivka- pod Ovčjakom(poraščen mali hrib nad šolo) so še ohranjene utrdbe Alpskega zidu
* Iz smeri Kal- zanimiva točka je Cesarjev gaj z nasadom starih tis in izvirom vode

Na Osojnici je pod glavnim vrhom tudi ruševina cerkvice.

Okrog Osojnice so tudi številni izviri vode (pri cesarjevem gaju, pod Ovčjakom pri železniškem mostu, med pivškim in graškim Ovčjakom, Repniki..)

**SV. TROJICA ALI LONICA**

V starih zapiskih se je pojavljalo ime Lonica, sedaj pa rečemo Sv. Trojica. Nekateri poznavalci rečejo glavnemu vrhu (betonski steber z žigom) Lonica, nižji vzpetini, kjer je cerkvica pa Sveta Trojica.

Na Trojico imamo dva glavna dostopa:

* S trnske ceste – Vlačno (daljša pot)
* Z avtom do severne strani (krajša pot)
* Lahko tudi peš iz Petelinj mimo Petelinjskega jezera

Zanimive točke: Petelinjsko jezero, Trnska jama, velika ravnina pod Vlačnim, kjer sta leta 1911 dva Slovenca- Renčelj in Kjuder- naredila eno prvih motornih letal na slovenskem in pa razvalina starodavne vasice Vrh pod Sv.Trojico, iz katere naj bi bil Martin Krpan. Po pričevanjih, se je velika večina vaščanov utopila v Petelinjskem jezeru. V tistih časih so k nedeljskim mašam ljudje hodili v Slavino. Pri prečenju zamrznjenega Petelinjskega jezera se je led udrl. Starejši vaščani in otroci so se kasneje razselili, ostale so razvaline vasi.

**PRIMOŽ**

Ena najbolj markantnih vzpetin, s katere imamo pogled na celo pivško dolino.

Primož je znan po ohranjenih utrdbah zapuščine Alpskega zidu, ki ga je z **namenom utrjevanja meje v tridesetih letih prejšnjega stoletja zgradila Kraljevina Italija. Utrdbe so zidali v popolni tajnosti (delavci z južne Italije, domačini niso imeli dostopa). Na Primožu so znane tudi energetske točke za »zdravljenje« raznoraznih bolezni.**

**Dostop na Primož:**

* S parkirišča pred mostom v Hrastju
* Z želežniške postaje – pot gre pod Kerinom
* Iz Radohove vasi
* Iz Parij

Označena pa je tudi pešpot na Tabor.

**ŠILENTABOR**

Šilentabor je znan po razvalinah gradu in lepim pogledom proti Primorski in Javorniško-snežniškim gozdovom. Zgodovina Šilentabora je stara več kot dve tisočletji….

Dostop:

* Kot sem omenil, s Primoža
* Narina
* Drskovč
* Zagorja
* Možnost tudi iz Parij proti Primožu in nato levo proti Šilentabru

**KRŠIČEVEC**

Leži nad Juriščami, od koder je tudi markirana pot.

**DRUGE ZANIMIVE TOČKE**

* Petelinjsko jezero
* Palško jezero (Matjeva jama)
* Razvilina cerkvice Sv. Marjete pri Palškem jezeru
* Parsko in Drskovško jezero
* Parska golobina
* Razvalina starega mlina pri Parskem jezeru
* Ledene jame na cesti Palčje- Koren
* Vrh Korena
* Nova in stara bajta na Korenu
* Bele stene pri Jurščah

**Nekaj navodil:**

* Upoštevajte varnostna navodila NIJZ in vlade
* Tempo hoje prilagodite najšibkejšemu
* S seboj vzemite pohodne, lahko tudi smučarske palice. Delale bodo tudi roke in ramenski obroč, kolena bodo razbremenjena! Ne pozabite vode.
* Po prihodu na cilj si izmerite pulz
* Naredite kakšen zanimiv posnetek
* Po prihodu domov si s pametnega telefona v dnevnik dela (naredite sami) vpišete število korakov in čas( odštejte počitek). V okviru možnosti se lahko poslužite tudi pametne ure, mobilne aplikacije ENDOMONDO (osnovno, ne plačniško)……
* Po prihodu domov naredite raztezne vaje
* OBVEZNO SE PREGLEJTE, ČE IMATE KAKŠNEGA KLOPA!
* Zaključimo s tuširanjem

Pošljite mi zahtevane podatke, zanimivost, slikico….Marsikatera neznana stvar bo tudi zame zanimiva. Tudi sam ne poznam vseh skrivnosti Pivke in okolice. Vprašajte starše in stare starše.

Veliko užitka pri raziskovanju in dobre volje….

Dnevnik dela:

Priporočam, da si vsak naredi dnevnik (lahko je navaden list, star zvezek) in si v njega vpisuje podatke- datum, kraj, čas, število korakov, srčni utrip.

LP

Miran Čeligoj